作者:李曾伯
標題:沁園春
內容:晚出千林，中立三秋，清哉此花。自鷲峰移下，碎成玉屑，蟾宮分到，綴作金葩。粟許來微，薰天聲價，較楚蕙庾梅還韻些。真奇處，但餐沆瀣，不染繁華。酒邊一笑婆娑。疑香醉山中尊者家。悵塵埃俗狀，強顏羞對，風騷墨客，樂事堪誇。月照才清，露濃尤馥，飲待夜深應更佳。姑容我，膽瓶斜插，臥看窗紗。